  Майя Бывальцева 2018-тӥ арын Удмуртиысь ёрос судъёсын присяжнойёслэн коллегиоссы кылдозы. 20-тӥ толсуре со сярысь вераз Удмуртиысь Вылӥ судлэн тӧроез Юрий Суханов. «Удмуртиысь Вылӥ суд но мукетъёсыз улосвыл судъёс секыт йыружъёсын, кылсярысь, нылкышноослы пумит, герӟаськем уголовной ужъёсты эскеро. Ми ум быгатӥське быдэс улонлы пытсэт сьӧры келян сярысь пумкыл кутыны. Со ужъёс ёрос судъёсы сётэмын луозы, но эскериськозы присяжнойёсын», — валэктӥз тӧро. Со пусйиз, присяжнойёслэсь коллегизэс быръён уж капчи ӧвӧл, уката ёрос судъёслы. «Присяжной луыны уг быгато суд улэ шедьылэмъёс, кун служащийёс, эрикрадэз утись ёзэсъёсын ужасьёс но мукет со выллем. <…> Куке ваньзы ог-огзэс тодо, секыт бырйыны адямиосты, кудъёсызлэн кыӵе ке йылпумъянъя тунсыксы ӧвӧл», — вераз Юрий Суханов. Удмуртиысь Выли судлэн тӧроез верамъя, присяжнойёслэн судъёссы умой ужало. 13 арскын элькунын 54 ужъёс эскеремын, ньыль учырын присяжнойёс янгыше уськытэм муртэ шонере поттон сярысь пумкыл кутӥзы. Юрий Суханов тырмымтэосты но пусйиз: ужез эскерон кема кыстӥське но пусъем дырез тӥя. Со ужпумез палэнтон понна улосвыл судъёсын присяжнойёслэсь лыдзэс 8-озь кулэстозы, со дыре ик запас интыос кылёзы, нош ёрос но кар судъёсын — 6-ёзь. Тегъёс: Мерлык Шимучыръёс Ижкар Удмуртия судъёс  